આસો સુદ એકમથી આસો સુદ નોમ તથા આસો સુદ દશમ અર્થાત્ વિજ્યાદશમી સુધી તમને ઠેર ઠેર ગરબાની માંડવડી જોવા મળશે. લગભગ દરેક ચોગાનમાં તમને પુષ્કળ લાઈટિંગની વ્યવસ્થા જોવા મળશે. નાની નાની ઈલેક્ટ્રિ સિરિઝથી તમે રાતના અંધકારને ક્યાંય જોશો નહીં. વળી, ઘણી જગ્યાએ છેક શરદ પૂનમ સુધી ગરબા થતા હોવાથી તમને ક્યાંય અંધકાર જોવા નહીં મળે. વળી આસો વદ અગિયારશ એટલે કે રમા એકાદશી, વદ બારશ એટલે કે વાઘબારશ, વદ તેરશ એટલે ધનતેરશ, મોહ પમાડતી કાળરાત્રિ કાળી ચૌદશ વદ ચૌદશે તથા આસોનો અંતિમ દિવસ આસો વદ અમાસ એટલે કે દિવાળી પુષ્કળ ફટાકડા તથા દીપમાળાઓથી લગભગ દરેક ઘર અંધકારને ભગાડતું તમને નજરે આવશે. આથી, કહી શકાય કે આસો એટલે અંધકારને દૂર કરી સર્વત્ર ઉજાશ ફેલાવનાર પવિત્ર માસ. આસો માસ દરમિયાન નવ નવરાત્રિ, દશમે દશેરા, એકાદશી, શય પૂજન, રમા એકાદશી, વાઘબારશ, ધનતેરશ, કાળી ચૌદશ અને દિવાળી જેવા મોટા દિવસો હોવાથી આસો માસ મહામાસ તરીકે પણ ઓળખાય છે. આસો આવતાં જ લગભગ દરેક હૈયું નવા દિવસોનું સ્વાગત કરવા તલપાપડ બની વર્ષના અંતિમ માસને તન, મન, ધનથી વધાવે છે અને નવા દિવસોનો, નવા વર્ષનો ઈંતેજાર કરે છે. એક કથા મુજબ આસો માસના વદ અમાસે અંધકાસુરનો નાશ થવાથી સમગ્ર માસ પ્રકાશનું પર્વ કહેવાય છે.